Sveitarstjórn Skagafjarðar lýsir yfir miklum áhyggjum af þeirri stöðu sem upp er komin í Skagafirði og víðar á landinu í kjölfar óveðurslægðarinnar sem gekk yfir landið fyrr í vikunni . Þetta kemur fram í tilkynningu frá sveitastjórninni . Líkt og fram hefur komið er nú fordæmalaust rafmagnsleysi í ýmsum byggðum á norðanverðu landinu og víðar . Er unnið að því að koma varavélum inn á svæði þar sem enn er rafmagnslaust . Þannig eru tæknimenn til að mynda að störfum nú í varðskipinu Þór á Dalvík og stendur til að nýta skipið sem rafstöð fyrir bæinn . Í tilkynningu frá sveitarstjórn Skagafjarðar kemur fram að það sé óviðunandi á árinu 2019 að í kjölfar óveðurs skuli tugþúsundir manna verða innlyksa án rafmagns og hita sólarhringum saman og auk þess njóta bágborinna fjarskipta og upplýsinga um hvaða endurbótum og lagfæringum líði . Ekki sé boðlegt að stefna hundruðum manna út í mannskaðaveður , með tilheyrandi hættu , til að ráðast í lagfæringar á innviðum sem hefði þegar átt að vera búið að byggja upp með því öryggi sem tilheyri 21. öldinni . „ Sveitarstjórn Sveitarfélagsins Skagafjarðar skorar á stjórnvöld að fara rækilega ofan í atburði liðinna daga og byggja upp nauðsynlegar áætlanir við hamförum sem þessum . Jafnframt er mikilvægt að ráðast þurfi í við - og endurbætur á Sauðárkrókshöfn svo höfnin geti staðið áhlaup sem þessi . Þá er nauðsynlegt að ráðast án tafar í stórfellt átak uppbyggingar raforku - og fjarskiptainnviða á Norðurlandi og í fleiri landshlutum sem nái til allra sveita og bæja landsins . Það ástand sem enn varir í mörgum byggðarlögum landsins er óboðlegt með öllu . “